‹‹ምክር ቤቱ ከወቅታዊ ችግሮች ባሻገር በዘላቂ ኢኮኖሚያዊ እድገት ላይ አተኩሮ መስራት አለበት››ዶክተር አረጋ ሹመቴ
አዲስ አበባ፡- መንግሥት ለማቋቋም ያቀደው ገለልተኛ ብሔራዊ የኢኮኖሚ አማካሪ ምክር ቤት ለወቅታዊ ችግሮች መፍትሔ ከመፈለግ ባሻገር የአገሪቱ ኢኮኖሚ ዘላቂ እድገት እንዲያስመዘግብ በሚያስችሉ የኢኮኖሚ ሃሳቦች ላይ አተኩሮ መስራት እንደሚገባው ተጠቆመ። በደብረ ማርቆስ ዩኒቨርሲቲ የምጣኔ ሀብት መምህር የሆኑት ዶክተር አረጋ ሹመቴ ለአዲስ ዘመን ጋዜጣ እንደገለጹት፣ በመንግሥት ሊቋቋም የታቀደው ገለልተኛ ብሔራዊ የኢኮኖሚ አማካሪ ምክር ቤት ወቅታዊ ከሆኑት የውጭ ምንዛሬ እጥረት፣ የኑሮ ውድነትና የስራ አጥነት ችግሮች በተጨማሪ የአገሪቱ ኢኮኖሚ መዋቅራዊ ለውጥ ማስመዝገብ ለሚችልባቸው ሃሳቦችና አቅጣጫዎች ትኩረት መስጠት ይገባዋል። እንደርሳቸው ገለፃ፣ መሰል አደረጃጀቶች መንግሥትን የማማከር አገልግሎት በመስጠት መንግሥት ትክክለኛ የጥናት ውጤቶችን፣ ስትራቴጂክ እቅዶችንና የፖሊሲ እርምጃዎችን እንዲያገኝ የሚያስችሉ በመሆናቸው የምክር ቤቱ አደረጃጀት ለሥራው የሚመጥኑ ባለሙያዎችን ባካተተ መልኩ መከናወን ይኖርበታል። የምክር ቤቱ አባላት በሙያቸው አንቱታን ያተረፉና በዘርፉ የካበተ ልምድ ያላቸው እንዲሁም ለልዩ ልዩ ጫናዎች የማይበገሩ መሆን አለባቸው። ‹‹የምክር ቤቱ መቋቋም አስፈላጊነቱ አያጠያይቅም›› ያሉት ዶክተር አረጋ፣ ‹‹የምክር ቤቱ መኖር ብቻውን ለውጥ አያመጣም። የምክር ቤቱ አባላት ለሚሆኑት ባለሙያዎች ትክክለኛና ገለልተኛ የሆነ መረጃ የሚሰጣቸው አካል ሊኖር ይገባል። መንግሥትም ምሁራኑ አስፈላጊውንና ትክክለኛውን የመረጃ ግብዓት እንዲያገኙና ከጣልቃ ገብነት ነፃ ሆነው እንዲሰሩ ማመቻቸት አለበት›› ብለዋል። ከዚህ በተጨማሪም፣ ብሔራዊ የኢኮኖሚ አማካሪ ምክር ቤቱ ከሌሎች የሙያ ማኅበራት ጋር በመናበብ መስራት እንደሚገባው ተናግረዋል። መንግሥት የኢኮኖሚ ሪፎርም
ፕሮግራሙን በስኬት ለማስፈፀምና
ጥራት ያለው የኢኮኖሚ
ዕድገት ለማስመዝገብ ገለልተኛ
ብሔራዊ የኢኮኖሚ አማካሪ
ምክር ቤት ለማቋቋም
መወሰኑን የጠቅላይ ሚኒስትር
ጽህፈት ቤት በቅርቡ
ይፋ ያደረገው መረጃ
ያመለክታል።አዲስ ዘመን ታህሳስ 29/2012 አንተነህ ቸሬ  